

Temeljem članka 8. stavak 1. podstavak 2. Pravilnika o kriterijima, mjerilima i postupku za dodjelu potpora poduzetnicima radi ublažavanja posljedica poslovanja uslijed pandemije bolesti COVID-19 ("Županijski glasnik" broj 9/20.) Povjerenstvo za dodjelu potpora poduzetnicima radi ublažavanja posljedica poslovanja uslijed pandemije bolesti COVID-19 iz proračuna Osječko-baranjske županije za 2020. godinu objavljuje

**JAVNI POZIV**

**za dodjelu potpora poduzetnicima radi ublažavanja posljedica**

**poslovanja uslijed pandemije bolesti COVID-19**

**iz Proračuna Osječko-baranjske županije za 2020. godinu**

**I. Predmet Javnog poziva**

Predmet ovog Javnog poziva je dodjela potpora poduzetnicima s područja Osječko-baranjske županije (u nastavku: Županije) iz Proračuna Županije za 2020. godinu radi ublažavanja posljedica poslovanja uslijed pandemije bolesti COVID-19.

**II. Korisnici potpore**

Korisnici potpore su mikro subjekti malog gospodarstva i to:

* trgovačka društva,
* obrtnici i
* zadruge (u nastavku: poduzetnici).

Potporu mogu ostvariti i poduzetnici koji su u stečaju ukoliko su poslovno aktivni, imaju zaposlene radnike i podmiruju svoje obveze.

Potporu ne mogu ostvariti poduzetnici koji obavljaju djelatnost poljoprivrede, šumarstva i ribarstva.

**III. Kriteriji za dodjelu potpore**

Potpore se odobravaju poduzetnicima koji:

- imaju sjedište, a vlasnik obrta i prebivalište na području Osječko-baranjske županije,

- su upisani u registar trgovačkog suda, odnosno obrtni registar i izvršili prijavu radnika u sustav osiguranika Hrvatskog zavoda za mirovinsko osiguranje (u nastavku: HZMO) najkasnije do 29. veljače 2020. godine,

- imaju najmanje jednog, a ne više od devet zaposlenih radnika na dan 30. lipnja 2020. godine,

- imaju prihode/primitke u lipnju 2020. godine smanjene za 20 % i više:

1. u odnosu na prihode/primitke ostvarene u lipnju 2019. godine ako su upisani u registar trgovačkog suda ili obrtni registar i izvršili prijavu radnika u sustav osiguranika HZMO do 1. lipnja 2019. godine,

2. u odnosu na prihode/primitke ostvarene u veljači 2020. godine ako su upisani u registar trgovačkog suda ili obrtni registar i izvršili prijavu radnika u sustav osiguranika HZMO od 1. lipnja 2019. do 31. siječnja 2020. godine,

3. u odnosu na prihode/primitke ostvarene u ožujku 2020. godine ako su upisani u registar trgovačkog suda ili obrtni registar i izvršili prijavu radnika u sustav osiguranika HZMO u veljači 2020. godine,

- su do dana podnošenja zahtjeva za dodjelu potpore uredno podmirili poreze, doprinose te plaće i druge obveze prema radnicima,

- ispunjavaju uvjete za odobravanje potpora male vrijednosti prema odredbama važeće uredbe Europske unije kojom se uređuju te potpore te

- u vlasničkoj i/ili osnivačkoj strukturi nemaju udjele Republike Hrvatske, jedinica područne (regionalne) samouprave ili jedinica lokalne samouprave te pravnih osoba čiji je vlasnik i/ili osnivač Republika Hrvatska, jedinica područne (regionalne) samouprave ili jedinica lokalne samouprave.

**IV. Iznos osiguranih sredstava i visina potpore**

Za dodjelu potpora po ovom Javnom pozivu u Proračunu Županije za 2020. godinu osigurana su sredstva u iznosu od 5.000.000,00 kuna.

Iznos potpore koja se dodjeljuje pojedinom poduzetniku **ovisi o broju zaposlenih radnika na dan 30. lipnja 2020. godine.**

Potpora po zaposlenom radniku iznosi 1.000,00 kuna.

**V. Podnošenje zahtjeva za dodjelu potpora**

Potpora se dodjeljuje na temelju zahtjeva poduzetnika koji se podnosi na propisanom obrascu "Zahtjev za odobravanje potpora poduzetnicima radi ublažavanja posljedica poslovanja uslijed pandemije bolesti COVID-19" (u nastavku: Zahtjev).

Uz podneseni zahtjev prilaže se sljedeća dokumentacija:

1. Izvadak iz registra trgovačkog suda, odnosno izvadak iz obrtnog registra ne stariji od 15 dana (neslužbena kopija/primjerak ili original izvatka)

2. Potvrda **o broju prijavljenih radnika** u sustav osiguranika HZMO-a **na dan 30. lipnja 2020. godine**

3. Potvrda Porezne uprave o stanju duga poduzetnika ne starija od 30 dana

4. Dokaz o prihodima/primicima poduzetnika u lipnju 2019. godine (Ovjereni izvadak iz poslovnih knjiga poduzetnika i Obrazac PDV-a za poduzetnike koji su u sustavu PDV-a)

5. Dokaz o prihodima/primicima poduzetnika u lipnju 2020. godine, a za poduzetnike koji su upisani u registar trgovačkog suda/obrtni registar i izvršili prijavu radnika u sustav osiguranika HZMO od 1. lipnja 2019. godine, a najkasnije do 31. siječnja 2020. godine, tada za veljaču 2020. godine, odnosno za poduzetnike osnovane u veljači 2020. godine dokaz o prihodima/primicima u ožujku 2020. godine (Ovjereni izvadak iz poslovnih knjiga poduzetnika i Obrazac PDV-a za poduzetnike koji su u sustavu PDV-a)

6. Izjava o korištenim potporama male vrijednosti

7. Izjava o povezanim osobama

8. Izjava o korištenim potporama male vrijednosti povezanih osoba

9. Preslika IBAN-a podnositelja zahtjeva

10. Ostala dokumentacija po zahtjevu Povjerenstva.

**Zahtjev i obrasci izjava** navedenih pod rednim brojevima 6. - 8. **mogu se preuzeti na internetskim stranicama Županije:** [**www.obz.hr**](http://www.obz.hr)

Zahtjev s priloženom dokumentacijom se podnosi osobno ili poštom

**Upravnom odjelu za gospodarstvo**

**Osječko-baranjske županije**

**putem Pisarnice**

**Osijek, Županijska 4**

**VI. Način odlučivanja**

Pristigle zahtjeve razmatra Povjerenstvo za dodjelu potpora poduzetnicima radi ublažavanja posljedica poslovanja uslijed pandemije bolesti COVID-19 iz Proračuna Osječko-baranjske županije za 2020. godinu (u nastavku: Povjerenstvo) prema vremenu njihova zaprimanja u Upravnom odjelu za gospodarstvo Županije.

Nepotpuni zahtjevi se ne razmatraju, a o tome se izvještava podnositelj zahtjeva.

Odluku o dodjeli potpore donosi župan Osječko-baranjske županije na prijedlog Povjerenstva.

Potpore se odobravaju do iskorištenja osiguranih sredstava za tu namjenu u Proračunu Županije.

**VII. Zatvaranje Javnog poziva**

Javni poziv se zatvara nakon iskorištenja osiguranih sredstava za tu namjenu u Proračunu Županije.

KLASA: 302-01/20-01/235

URBROJ: 2158/1-01-05-20-3

Osijek, 20. kolovoza 2020.